arier
Store norske leksikon,Historie,Verdens historie og samtidshistorie,Asia,Folkegrupper i Asia,Folkegrupper i Sør-Asia
Arier er en eldre samlebetegnelse på medlemmer i de etniske gruppene som snakker indoiranske språk. Betegnelsen blir i vår tid sterkt assosiert med rasisme og nazisme, og har derfor for en stor del gått ut av bruk i europeiske språk, inkludert også i norsk.
På sanskrit er arya navnet på dem som hører til den indiske kulturverden, til forskjell fra folkeslag i omkringliggende deler av verden. I den iranske kulturkretsen brukes betegnelsen både som demonym og som en hederstittel. Blant annet blir kongen Dareios i samtidige skrifter omtalt som Ariya eller «herre». Ordet forekommer også som første ledd i en del gammelpersiske navn, for eksempel Ariaramnes, oldefaren til Dareios, og er bevart i det geografiske navnet Iran, som kan oversettes til «ariernes land».Betegnelser som arier og arisk ble fra midten av 1800-tallet også brukt i Europa av forfattere, blant annet Arthur de Gobineau og Houston Stewart Chamberlain, som ønsket å argumentere for at etniske grupper som snakker indoeuropeiske språk utgjør en særegen arisk menneskerase. Hos de tyske nazistene ble denne språkbruken ytterligere systematisert, og her ble «arier» brukt som en motsetning til «jøde». Nazistenes bruk av betegnelsen er hovedårsaken til at man i lingvistikk og antropologi for det meste gikk vekk fra bruken av ordet etter andre verdenskrig. Les mer i Store norske leksikon Indias forhistorie Irans forhistorie Persia